Suchinthana/ta-wikipedia huggingface dataset:
சித்தி முஸ்தா முலியா

சித்தி முஸ்தா முலியா (Siti Musdah Mulia) (பிறப்பு 1958) இந்தோனேசியப் பெண்கள் உரிமை ஆர்வலரும் மற்றும் மதப் பேராசிரியரும் ஆவார். இந்தோனேசிய அறிவியல் நிறுவனத்தில் ஆராய்ச்சி பேராசிரியராக நியமிக்கப்பட்ட முதல் பெண்மணியும் ஆவார். தற்போது சியாரிஃப் இதயதுல்லா மாநில இசுலாமிய பல்கலைக்கழகத்தில் பட்டதாரி ஆய்வுகள் பள்ளியில் இசுலாமிய அரசியல் சிந்தனைத் துறை விரிவுரையாளராக உள்ளார். 2007 முதல், இந்தோனேசியாவில் மதங்களுக்கிடையேயான உரையாடலை ஊக்குவிப்பதை நோக்கமாகக் கொண்ட மதம் மற்றும் அமைதி குறித்த இந்தோனேசிய மாநாட்டின் தன்னார்வ தொண்டு நிறுவனத்தின் தலைவராக சித்தி பணியாற்றியுள்ளார். முன்னாள் இந்தோனேசியக் குடியரசுத் தலைவர் மேகவதி சுகர்ணோபுத்திரியால் நிறுவப்பட்ட சிந்தனைக் குழுவான மேகாவதி நிறுவனத்தின் இயக்குநராகவும் பணியாற்றினார்.

ஆரம்பகால வாழ்க்கை. 
தெற்கு சுலாவெசியின் போன் என்னுமிடத்தில் 1958 ஆம் ஆண்டில் ஒரு பழமைவாத முஸ்லிம் குடும்பத்தில் சித்தி முஸ்தா பிறந்தார். இவரது தந்தை ஒரு உள்ளூர் இசுலாமியத் தலைவராக இருந்தார். அவர் தாருல் இசுலாத்தில் ஒரு படைப்பிரிவுத் தலைவராக பணியாற்றினார். அதே நேரத்தில் இவரது தாயார் தனது கிராமத்திலிருந்து வந்து இசுலாமிய பள்ளியில் பட்டம் பெற்ற முதல் பெண் ஆவார்.

தொழில் வாழ்க்கை 
1997 ஆம் ஆண்டில், சியாரிஃப் இதயதுல்லா இசுலாமிய அரசு பல்கலைக்கழகத்தில் இசுலாமிய சிந்தனையில் முனைவர் பட்டம் பெற்ற முதல் பெண்மணி என்ற பெருமையை சித்தி முஸ்தா முலியா பெற்றார். 1999 முதல் 2007 வரை இவர் மத விவகார அமைச்சகத்தின் மூத்த ஆலோசகராக பணியாற்றினார். அங்கு இந்தோனேசியாவின் முன்மொழியப்பட்ட இசுலாமிய சட்டக் குறியீட்டை சவால் செய்யும் 2004 சட்ட வரைவு, சிறுவர் திருமணம் மற்றும் பலமனைவி மணம் போன்றவை தடை செய்ய சட்டத்திருத்தம் வேண்டும் என்றும், வன்முறை போராட்டங்கள் காரணமாக மதங்களுக்கு இடையிலான நிகழும் திருமணத்தை அனுமதிக்க வேண்டும் என்றும் பரிந்துரைத்தார். இறுதியில் மறுவடிவமைப்பு கைவிடப்பட்டது. 2000 முதல் 2005 வரை, இந்தோனேசிய உலமா அமைப்பின் ஆராய்ச்சி பிரிவின் தலைவராக இருந்தார்.

சித்தி முஸ்தா, இஸ்லாம் கிரிட்டிசைஸ் பாலிகாமி (2003), த ரெஃஃபார்மிஸ்ட் முஸ்லிமா என்சைக்ளோபீடியாஃ எசென்ஸ் ஆஃப் ஐடியாஸ் ஃபார் ரீஇன்டர்பிரெட்டேஷன் அண்ட் ஆக்சன் (2004) மற்றும் இஸ்லாம் அண்ட் தி இன்ஸ்பிரேஷன் ஆஃப் ஜெண்டர் ஈக்வாலிட்டி (2005) உள்ளிட்ட புத்தகங்களையும்  எழுதியுள்ளார். 2020 ஆம் ஆண்டில், இவர் ரெஃஃபார்மிஸ்ட் முஸ்லீமா என்ற புதுப்பிக்கப்பட்ட பதிப்பை வெளியிட்டார்.

இசுலாமிய பிரச்சினைகள் குறித்து மிதமான கருத்துக்களை வெளிப்படுத்திய சித்தி முஸ்தா, பெண்கள் ஹிஜாப் அணிய வேண்டும் என்று எந்த உத்தரவும் இல்லை என்றும், எல்ஜிபிடி நட்பு உணர்வுகளை வெளிப்படுத்தியதாகவும் கூறியுள்ளார். பலதார மணம் ஹராம் என்றும் முஸ்தா கருதினார் . முஸ்லிம் பெண்கள் இசுலாமிய போதனைகளைத் தாங்களே விளக்கி உலமாக்களாக மாற அனுமதிக்கப்பட வேண்டும் என்ற கருத்தையும் வெளிப்படுத்தியுள்ளார்.

பாராட்டுகள் 
சித்தி முஸ்தா 2007 ஆம் ஆண்டு அமெரிக்க அரசாங்கத்திடமிருந்து சர்வதேச வீரதீரப் பெண்கள் விருதைப் பெற்றார். 2008 ஆம் ஆண்டில், இசுலாத்தில் உரையாடல் மற்றும் உள்ளடக்கத்தை ஊக்குவிப்பதற்கான இவரது பணிக்காக யாப் தியாம் இயன் மனித உரிமைகள் விருதும் இவருக்கு வழங்கப்பட்டது.

மேற்கோள்கள் 

1958 பிறப்புகள்
வாழும் நபர்கள்
பெண்கள் உரிமைகள் செயற்பாட்டாளர்கள்
பாலச்சந்திர மேனன்

பாலச்சந்திர மேனன் (; பிறப்பு ஜனவரி 1954) என்பவர் இந்திய திரைப்பட திரை கதாசிரியர், நடிகர் மற்றும் இயக்குநர் ஆவார். இவர் மலையாளத் திரைப்படங்களில் 1980 களில் 40 திரைப்படங்களை இயக்கியுள்ளார். நூற்றுக்கும் மேற்பட்ட மலையாளத் திரைப்படங்களில் நடிகராக நடித்துள்ளார்.

1998 இல் சமந்தரங்கள் என்ற திரைப்படத்தில் ஸ்டேசன் மாஸ்டராக ஸ்மாயில் என்ற கதாபாத்திரத்தில் நடித்தார். அந்தப் படத்தில் சிறிந்த நடிப்பினை வெளிபடுத்தியமைக்காக  தேசிய விருது உட்பட இரு விருதுகளைப் பெற்றுள்ளார்.

இலக்கியப் படைப்புகள்
 அச்சுவேட்டண்டே வீடு
 முகம் அபிமுகம்
 சமந்தரங்கள்
 18 ஏப்ரல் 19 ஏப்ரல்
 நின்னய் எந்தினு கொல்லம்?
 கானத சுல்தானு சிநேகபூர்வம்
 அம்மையனாய் சத்தியம்
 அரியதத்து, அரியந்தத்து 
 பாலச்சந்திரமேனொண்டே 12 செருகங்கள்
 இராத்திரிநேரம் ஓதிரிகார்யம்

விருதுகள்
பத்மஸ்ரீ விருது:
 2007 – பத்ம ஸ்ரீ

தேசிய திரைப்பட விருதுகள், இந்தியா:
 1997 – சிறந்த நடிகர் – Samaantharangal
 1997 – சிறந்த திரைப்படத்திற்கான தேசிய திரைப்பட விருதுகள் - குடும்ப நலம் –  சமந்தரங்கள்

கேரள‌ மாநில விருதுகள்:
 1979 – சிறந்த திரைக்கதை - உத்ரதா ராத்திரி
 1997 – சிறப்பு திரைப்பட விருது – சமந்தரங்கள்

தென்னிந்திய பிலிம்பேர் விருதுகள்:
 1983 – சிறந்த இயக்குநர் – கார்யம் நிசாரம்
 1998 – சிறந்த நடிகர் – சமந்தரங்கள்

மற்றவை:
 2018 - லிம்கா சாதனைகள் புத்தகம் - அதிக எண்ணிக்கையிலான திரைப்படங்களில் நடிகர், இயக்குநர் மற்றும் எழுத்தாளர்  மற்றும் திரைப்படத் தயாரிப்பாளர் என்ற வகையில்..

தொலைக்காட்சி
சூர்யோதயம் (தூர்தர்ஷன், இயக்கம்)
விளக்கு வேகும் நேரம் (தூர்தர்ஷன்)
மேகம் (ஏசியாநெட்)
மலையகம் (ஏசியாநெட்)
நிழல்கள் (ஏசியாநெட்)
சமதளம்

பாடகராக
 ஆணைக்கொடுதாளும் ... ஒரு பைங்கிளிக்காதா (1984)
 கொச்சு சக்கராச்சி பெட்டு ... என் அம்மு நிண்டே துளசி அவருடே சக்கி (1985)
காட்டினும் தாளம் ...ஞானங்களுடே கொஞ்சம் டாக்டர் (1989)
 சூடுல்லா காட்டில் ... கிருஷ்ணா கோபாலகிருஷ்ணா (2002)

ஆதாரங்கள்

வெளி இணைப்புகள்
 Balachandra Menon official website
 Balachandra Menon at MSI
 
 malayalachalachithram.com

1954 பிறப்புகள்
வாழும் நபர்கள்
மலையாளத் திரைப்பட இயக்குநர்கள்
பத்மசிறீ விருது பெற்ற கலைத் துறையினர்
கேரள மாநில திரைப்பட விருது வென்றவர்கள்
மலையாளத் திரைப்பட நடிகர்கள்
தென்னிந்திய பிலிம்பேர் விருதுகளை வென்றவர்கள்
மலையாளத் திரைப்படத் தயாரிப்பாளர்கள்
ச. சண்முகநாதன் (இலங்கை அரசியல்வாதி)

சரவணபவானந்தன் சண்முகநாதன் (வசந்தன் என அறியப்பட்டவர்) (16 மே 1960 - ஜூலை 1998) இலங்கைத் தமிழ் போராளியும், அரசியல்வாதியும், நாடாளுமன்ற உறுப்பினருமாவார்.

சண்முகநாதன் 1960 ஆம் ஆண்டு மே மாதம் 16 ஆம் தேதி பிறந்தார். இவர்  மக்கள் விடுதலை இயக்கத்தின் மூத்த உறுப்பினராக இருந்தார். இவ்வமைப்பின் வவுனியாவுக்கான தளபதியாக பணியாற்றினார்.

சண்முகநாதன், வவுனியா மாநகர சபையின் உறுப்பினராக இருந்தார். 1994 நாடாளுமன்றத் தேர்தலில் வன்னி மாவட்டத்தில் ஜனநாயக மக்கள் விடுதலை முன்னணி வேட்பாளர்களில் ஒருவராக போட்டியிட்டு நாடாளுமன்றத்திற்குத் தேர்ந்தெடுக்கப்பட்டார்.

1998 ஜூலை 15 அன்று வவுனியா மாவட்டம் இரம்பைக்குளத்தில் கண்ணிவெடித் தாக்குதலில் கொல்லப்பட்டார். இந்த படுகொலைக்காக விடுதலைப் புலிகள் மீது குற்றம் சாட்டப்பட்டது. ஆனால் தமிழ்நெட், மக்கள் விடுதலை இயக்கத்தின் உள் மோதலால் சண்முகநாதன் கொல்லப்பட்டதாகத் தெரிவித்தது.

மேற்கோள்கள்

ஈழ விடுதலைப் போராளிகள்
இலங்கைத் தமிழ் அரசியல்வாதிகள்
இலங்கை இந்துக்கள்
இலங்கையில் கொலை செய்யப்பட்ட அரசியல்வாதிகள்
இலங்கையின் 10வது நாடாளுமன்ற உறுப்பினர்கள்
1998 இறப்புகள்
1960 பிறப்புகள்
பிரபா மல்லிகார்ச்சூன்

மருத்துவர் பிரபா மல்லிகார்ச்சூன்  (Dr. Prabha Mallikarjun)  இந்தியாவைச் சேர்ந்த ஓர்  அரசியல்வாதியாவார். 1976ஆம் ஆண்டு மார்ச்சு மாதம் 15ஆம் தேதியன்று இவர் பிறந்தார். கர்நாடக மாநிலம்  தாவண்கரே நகரத்தைச் சேர்ந்த இவர் 2024 ஆம் ஆண்டு நடைபெறவுள்ள மக்களவைத் தேர்தலில் இந்திய தேசிய காங்கிரசு கட்சியின் சார்பாக  தாவண்கரே மக்களவைத் தொகுதியில் போட்டியிடுகிறார். தகுதியின் அடிப்படையில் இவர் ஒரு பல் மருத்துவரும் சுகாதார ஆர்வலரும் ஆவார்.

பிரபா மல்லிகார்ச்சூன் கருநாடக அரசின் சுரங்கங்கள், புவியியல் மற்றும் தோட்டக்கலை அமைச்சரான எசு. எசு. மல்லிகார்ச்சூனின் மனைவியாவார்.   முன்னாள் அமைச்சரும் தாவண்கரே தெற்கு சட்டமன்றத் தொகுதியின் சட்டமன்ற உறுப்பினருமான மூத்த காங்கிரசு  தலைவர் சாமனுரு சிவசங்கரப்பாவின் மருமகளுமாக அறியப்படுகிறார்.

மேற்கோள்கள் 

தாவணகெரே மாவட்ட நபர்கள்
1976 பிறப்புகள்
கர்நாடக அரசியல்வாதிகள்
இந்திய தேசிய காங்கிரஸ் அரசியல்வாதிகள்
செட்டி பல்குணா

செட்டி பல்குணா (Chetti Palguna)  இந்தியாவைச் சேர்ந்த ஓர் அரசியல்வாதியாவார். 1963 ஆம் ஆண்டு சனவரி மாதம் 26 ஆம் தேதியன்று இவர் பிறந்தார். ஆந்திரப் பிரதேசத்தைச் சேர்ந்த  இவர்  2019 ஆம் ஆண்டு நடைபெற்ற ஆந்திரப் பிரதேச சட்டப்பேரவைத் தேர்தலில் அல்லூரி சீதாராம ராச்சூ மாவட்டத்தில் உள்ள அரக்கு தொகுதியில் ஒய். எசு. ஆர். சி. பி. கட்சியின் சார்பில் போட்டியிட்டு  வெற்றி பெற்றார்.   சுயேச்சை வேட்பாளரான தோனு தோரா சியாரியை 25,441 வாக்குகள் வித்தியாசத்தில் இவர் தோற்கடித்தார்.

ஆரம்பகால வாழ்க்கை மற்றும் கல்வி 
பல்குணா முந்தைய விசாகப்பட்டினம் மாவட்டத்தின் அரக்கு மண்டலத்தில் உள்ள சீகரி கிராமத்தில் பிறந்தார். இவரது தந்தையின் பெயர் பக்கீரு என்பதாகும். விசாகப்பட்டினத்தில் உள்ள ஆந்திரப் பல்கலைக்கழகத்தில் பல்குணா அரசியல் அறிவியலில் முதுகலைப் பட்டம் பெற்றார். அரசியலில் நுழைவதற்கு முன்பு, இவர் ஒரு வங்கி ஊழியராக இருந்தார்.  தனது தொகுதியில் ஒரு தொழில்துறை பூங்காவை அமைக்கும் பணியில் இவர் ஈடுபட்டுள்ளார்.

தொழில் 
பல்குணா 2014 ஆம் ஆண்டில் ஒய். எசு. ஆர் காங்கிரசு  கட்சியில் சேர்ந்தார்.  பொதுத் தேர்தலில் ஒய். எசு. ஆர் காங்கிரசு  கட்சியை பிரதிநிதித்துவப்படுத்தி  அரக்கு நாடாளுமன்றத் தொகுதியில் போட்டியிட்டார்.  ஆனால் நாடாளுமன்றத்  தொகுதியில் தெலுங்கு தேசம் கட்சியின் கோத்தப்பள்ளி கீதையிடம் தோல்வியடைந்தார். 2019 ஆம் ஆண்டில், இவர் ஒய். எசு. ஆர். காங்கிரசு கட்சியின் சார்பில் அரக்கு தொகுதியில்  போட்டியிட்டு சட்டமன்ற உறுப்பினராகத்  தேர்ந்தெடுக்கப்பட்டார். 2024 சட்டமன்றத் தேர்தலில் போட்டியிட இவருக்கு  அனுமதி  மறுக்கப்பட்டது. ஆனால் இவரது மருமகள் கும்மா தாணுச்சா ராணி அரக்கு நாடாளுமன்றத் தொகுதியில் போட்டியிட ஒய். எசு. ஆர் காங்கிரசு கட்சியால் பரிந்துரைக்கப்பட்டார்.

மேற்கோள்கள் 

1963 பிறப்புகள்
வாழும் நபர்கள்
தெலுங்கு மக்கள்
ஆந்திரப் பிரதேச அரசியல்வாதிகள்
சந்திர கிசோர் பதக்

சந்திர கிசோர் பதக் (Chandra Kishore Pathak) (1915-2 சூலை 1998) ஒர் இந்திய அரசியல்வாதி ஆவார். இவர் இந்திய தேசிய காங்கிரஸ்  கட்சியின் சார்பில் இந்திய நாடாளுமன்றத்தின் கீழ் அவையான மக்களவைக்கு பீகார் மாநிலத்தின் சஹர்சாவை மக்களவைத் தொகுதியிலிருந்து (தற்பொழுது சுபவுல் மக்களவைத் தொகுதி) தேர்ந்தெடுக்கப்பட்டு  நாடாளுமன்ற உறுப்பினராக பணியாற்றியுள்ளார்.

மேற்கோள்கள் 

1998 இறப்புகள்
1915 பிறப்புகள்
இந்திய தேசிய காங்கிரஸ் அரசியல்வாதிகள்
8வது மக்களவை உறுப்பினர்கள்
விசுவ மோகன் குமார்

விசுவ மோகன் குமார் (Vishwa Mohan Kumar) (பிறப்பு: சனவரி 22,1958) ஒர் இந்திய அரசியல்வாதியாவார். இந்திய நாடாளுமன்ற உறுப்பினராக இருந்த இவர்,  பதினைந்தாவது மக்களவையில் சுபவுல் மக்களவைத் தொகுதியிலிருந்து  தேர்ந்தெடுக்கப்பட்டு பணியாற்றினார்.

மேற்கோள்கள் 

15வது மக்களவை உறுப்பினர்கள்
வாழும் நபர்கள்
1958 பிறப்புகள்
சாமியா அல்-அமௌதி

சாமியா அல்-அமௌதி (Samia al-Amoudi) ஓர் சவூதி அரேபிய மகப்பேறியல் நிபுணரும் மற்றும் மகளிர் நலவியல் நிபுணரும், சுகாதார ஆர்வலரும் மற்றும் பேராசிரியரும் ஆவார். இவர் சேக் முகமது உசைன் அல்-அமௌதி மார்பக புற்றுநோய் மையத்தின் தலைவராக உள்ளார். மார்பகப் புற்றுநோய் குறித்த விழிப்புணர்வை ஏற்படுத்துவதற்காக, தனக்குத்தானே புற்றுநோய் சோதனை மேற்கொண்டார். பகுரைன், குவைத், ஓமன், கத்தார், சவுதி அரேபியா மற்றும் ஐக்கிய அரபு அமீரகம் ஆகியவற்றை உள்ளடக்கிய ஒரு பிராந்திய, அரசுகளுக்கிடையேயான, அரசியல் மற்றும் பொருளாதார ஒன்றியமான வளைகுடா நாடுகளின் அமைப்பிலிருந்து சர்வதேச புற்றுநோய் கட்டுப்பாட்டுக்கான ஒன்றியத்தில் சேர்ந்த முதல் பெண் ஆவார்.

வாழ்க்கை மற்றும் தொழில் 
1981 ஆம் ஆண்டில், கிங் அப்துல்அசீஸ் பல்கலைக்கழகத்தில் உள்ள மருத்துவக் கல்லூரியில் பட்டம் பெற்ற முதல் மருத்துவர்களில் அல்-அமௌதியும் ஒருவர்.

ஏப்ரல் 2006 இல், தான் மார்பக புற்றுநோயால் பாதிக்கப்பட்டிருப்பதைக் கண்டறிந்தார். அதற்காக இவர் கீமோதெரபி செய்து கொண்டார். அல் மதீனா செய்தித்தாளின் வாராந்திர கட்டுரையில் தொடர்ச்சியான கட்டுரைகளில் தனக்கு ஏற்பட்ட நோயைப் பற்றிய தனது அனுபவத்தைப் பற்றி பகிரங்கமாக எழுதிய முதல் சௌதி பெண் இவர். மேலும், இவர் தினசரி தொலைக்காட்சி நிகழ்ச்சியிலும் தோன்றினார்.

மார்ச் 2007 இல், அமெரிக்க வெளியுறவுத்துறையின் அரசுச் செயலாளர் காண்டலீசா ரைஸ் சர்வதேச வீரதீரப் பெண்கள் விருதினை இவருக்கு வழங்கினார்.

2010 ஆம் ஆண்டில், அரேபிய வணிகத்தின் உலகின் மிகவும் செல்வாக்குமிக்க அரேபியர்களின் வருடாந்திர பட்டியலில் சக்தி வாய்ந்த  100 நபர்களின் பட்டியலில் இவர் ஐந்தாவது இடத்தில் இருந்தார். 2015 ஆம் ஆண்டில் 37 வது இடத்திலும், 2016 ஆம் ஆண்டில் "100 மிக சக்திவாய்ந்த அரபு பெண்கள் 2016-சுகாதாரம் மற்றும் அறிவியல்" பட்டியலில் 66 வது இடத்திலும் அல்-அமௌதி தரவரிசைப்படுத்தப்பட்டார்.

தனது புற்றுநோய் சிகிச்சையை முடித்த 2012 ஆம் ஆண்டு முதல், ஜித்தாவின் கிங் அப்துல்அசீஸ் பல்கலைக்கழகத்தில் மார்பக புற்றுநோய் மற்றும் மார்பக புற்றுநோய்க்கான அறிவியல் ஆராய்ச்சி மையத்தின் சேக் முகமது உசைன் அல்-அமௌதி சிறப்பு மையத்தின் தலைவராக பணியாற்றினார். மேலும் ஜிஇ ஹெல்த்கேர் #GetFit தூதராகவும் பணியாற்றுகிறார்.

அல்-அமௌதி, சேக் முகமது உசைன் அல்-அமௌதி மார்பக புற்றுநோய் மையத்தின் தலைமை நிர்வாக அதிகாரியாக பணியாற்றுகிறார். மேலும் அறிவியல் மார்பக புற்றுநோயின் தலைவராகவும், மார்பக சுகாதார உலகளாவிய முன்முயற்சிக்கான வழிநடத்தல் குழுவின் உறுப்பினராகவும், சவுதி அரேபியாவின் ஜெத்தாவில் உள்ள கிங் அப்துல்அசீஸ் பல்கலைக்கழகத்தில் இணை பேராசிரியராகவும், மகப்பேறியல் மகளிர் மருத்துவ நிபுணராகவும் இருக்கிறார்.

படைப்புகள். 

  பிரெஸ்ட் கேன்சர், பிரேக் த சைலன்ஸ், 2007.

மேற்கோள்கள்

மேலும் வாசிக்க

வெளி இணைப்புகள் 
 Samia Al-Amoudi's blog
 Samia Al-Amoudi's Twitter

1957 பிறப்புகள்
வாழும் நபர்கள்
அரபு மொழி வார்த்தைகளைக் கொண்ட கட்டுரைகள்
பௌசியா கரீம் பைரோசு

பௌசியா கரீம் பைரோசு ( Fawzia Karim Firoze ) வங்காளதேச உச்சநீதிமன்றத்தில் வழக்கறிஞராக இருக்கிறர். இவர் 2024 ஆம் ஆண்டில் சர்வதேச வீரதீரப் பெண்ணாக அங்கீகரிக்கப்பட்டார். ஆடைத் தொழிலாளர்கள், அமிலத் தாக்குதல்களால் பாதிக்கப்பட்டவர்கள் மற்றும் பாலியல் துன்புறுத்தலால் பாதிக்கப்பட்டவர்கள் ஆகியோருக்கு சட்டத்தில் மாற்றங்களை ஏற்படுத்த இவர் ஆதரித்துள்ளார்.

வாழ்க்கை. 
1992 ஆம் ஆண்டில் வங்காளதேச தொழிலாளர் அமைப்புகளுக்கு ஆதரவளிப்பதில் பௌசியா ஈடுபட்டார். மனித உரிமைகளைப் பார்க்க இவர் ஒரு அலுவலகத்தை அமைத்திருந்தார். மேலும் ஜவுளித் தொழிலாளர்களுக்கு ஏற்படும் துன்புறுத்தல் , அச்சுறுத்தல் மற்றும் பாதிக்கப்பட்டவர்களின் கதைகளைக் கேட்டு இவர் அதிர்ச்சியடைந்தார். தற்போதுள்ள தொழிலாளர் சட்டங்களை முதலாளிகள் புறக்கணித்து வந்தனர். பைரோசு அவர்களுக்கு தொழிலார்ளுக்கு ஆதரவளித்து உதவினார். ஆனால் அவர்களுக்கென ஒரு சொந்த அமைப்பு தேவை என்பது உணரப்பட்டது. அமைப்பை ஏற்படுத்த 1994 இல் ஒரு மாநாடு நடத்தப்பட்டது. வங்காளதேச சுயாதீன ஆடைத் தொழிலாளர்கள் சங்கம் கூட்டமைப்பு (BIGUF) 1990களின் பிற்பகுதியில் தொழிற்சங்க அமைப்பை ஆடைத் தொழிலாளர்களுக்கு கொண்டு வந்தது. மனித உரிமைகள் வழக்கறிஞராக பௌசியாவின் ஆதரவு கூட்டமைப்பை நிறுவுவதில் முக்கியமானது என்று கூறப்பட்டது.

வங்காளதேச தேசிய பெண் வழக்கறிஞர்கள் சங்கம் வங்காளதேசத்தின் பெண் கைதிகள் குறித்த பௌசியாவின் ஆய்வை வெளியிட்டது. பௌசியா 2007 முதல் 2018 வரை அச்சங்கத்தின் தலைவராக இருந்தார்.

பெண்கள் மற்றும் குழந்தைகள் மீதான பாலியல் துன்புறுத்தல்களைத் தடுக்க 13 மே 2009 அன்று வங்காளதேச உச்ச நீதிமன்றத்தின் உயர் நீதிமன்றப் பிரிவை தீர்ப்பளிக்க ஊக்குவித்த வழக்கறிஞர்களில் பௌசியா பைரோசும் ஒருவராவார்.

2002 ஆம் ஆண்டில் அமிலத் தாக்குதல்களைத் தடைசெய்யும் சட்டத்தை இயற்றிய முதல் நாடு வங்காளதேசம் ஆகும். அமிலத் தாக்குதலால் பாதிக்கப்பட்டவர்களுக்கான சர்வதேச அறக்கட்டளையின் நிறுவனர்களில் ஒருவராக பௌசியா இருக்கிறார்.

2015 ஆம் ஆண்டில் வங்காளதேசத்தின் வீட்டுத் தொழிலாளர்கள் பாதுகாப்பு மற்றும் நலக் கொள்கைக்கு வழிவகுத்த அழைப்புகளுக்கு தலைமை தாங்கிய சட்டம் மற்றும் மேம்பாட்டுக்கான அறக்கட்டளையின் தலைவராக இருந்தார். இந்த தீர்ப்பின் மூலம் வீட்டுத் தொழிலாளர்களின் உரிமைகள் வியத்தகு முறையில் மேம்படுத்தப்பட்டது.

படைப்பு 
2007 ஆம் ஆண்டில் இவர் லேன்ட்மார்க் ஜட்ஜ்மென்ட்ஸ் ஆன் வயலன்ஸ் அகெயின்ஸ்ட் வுமன் ஆப் பங்களாதேஷ் (வங்காளதேசம், இந்தியா மற்றும் பாக்கித்தானின் பெண்களுக்கு எதிரான வன்முறை குறித்த மைல்கல் தீர்ப்புகள்) என்ற புத்தகத்தை வெளியிட்டார்.

விருது 
மனித உரிமை வழக்கறிஞராக பௌசியாவின் முப்பது ஆண்டுகால பணி அங்கீகரிக்கப்பட்டு 2024 இல் சர்வதேச வீரதீரப் பெண்களில் ஒருவராக ஆனார். இந்த விருது மார்ச் 2024 இல் இவருடன் சேர்ந்து வெவ்வேறு நாடுகளைச் சேர்ந்த 12 பேர்களுக்கும் அறிவிக்கப்பட்டது. விருது பெற்றவர்கள் அமெரிக்க வெளியுறவுத்துறையின் சர்வதேச பார்வையாளர் தலைமைத் திட்டத்தில் பங்கேற்க அழைக்கப்படுகிறார்கள். அங்கு அவர்கள் ஒருவருக்கொருவர் சந்தித்து தங்கள் பணியைப் பற்றி விவாதிக்கிறர்கள்.

மேற்கோள்கள் 

வாழும் நபர்கள்
இலங்கையின் தேசிய உலர் தாவரகம்

இலங்கையின் தேசிய உலர் தாவரகம் (National Herbarium of Sri Lanka) என்பது இலங்கை நாட்டின் உலர்தாவரகம் ஆகும்.  இலங்கையின் மத்திய மாகாணத்தின் கண்டி தேர்தல் மாவட்டத்தில் அமைந்துள்ள சிறிய நகரமான பேராதனையில் இந்த உலர்தாவரகம் உள்ளது. இதன் தொடக்கம் 1821 ஆண்டுவாக்கில் தொடங்கப்பட்டது. பேராதனை தாவரவியற் பூங்காவின் கண்காணிப்பாளர் (1818 - 1825) இருந்த, அலெக்சாண்டர் மூன் (Alexander Moon) இதனைத் தொடங்கி வைத்தார். 1824 ஆம் அவர் வெளியிட்ட நூல் (A Catalogue of the Indigenous and Exotic Plants Growing in Ceylon) வரலாற்று முக்கியத்துவம் வாய்ந்தது. இதன் தோற்றத்திற்க்கு பிறகே, மேலும் இரு தாவரவியல் பூங்காக்கள் (Botanic Gardens in Hakgala (1861), Botanic Gardens, Henarathgoda, கம்பகா (1876)) தொடங்கப்பட்டன.

மேற்கோள்கள் 

ஆசியாவின் உலர்தாவரகங்கள்
இலங்கை அரச நிறுவனங்கள்
மரம் (திரைப்படம்)

மரம் (Maram) என்பது 1973 ஆம் ஆண்டு மலையாளத் திரைப்பட இயக்குநர் இயூசூப் அலி கேச்சேரி இயக்கத்திலும் தயாரிப்பிலும் வெளிவந்த இந்திய மலையாளத் திரைப்படமாகும். இத்திரைப்படத்தில் பிரேம் நசீர், ஜெயபாரதி, கே. பி. ஏ. சி. இலலிதா மற்றும் அடூர் பாசி ஆகியோர் முக்கிய வேடங்களில் நடித்திருந்தனர். இத்திரைப்படத்திற்கு ஜி. தேவராஜன் இசையமைத்திருந்தார்.

நடிகர்கள் 
 
 இப்ராகிமாக பிரேம் நசீர் 
 ஆமினாவாக ஜெயபாரதி 
 காதராக கே. பி. உமர் 
 ஜானுவாக கே. பி. ஏ. சி. இலலிதா 
 மொல்லக்காவாக பகதூர் 
 பூபாட்டியாக அடூர் பாசி 
 நாயராக டி. எஸ். முத்தய்யா

இசை 
படத்திற்கு ஜி. தேவராஜன் இசையமைக்க பாடல் வரிகளை மொயின்குட்டி வைத்தியர் மற்றும் இயூசூப் அலி கேச்சேரி எழுதியுள்ளனர்.

மேற்கோள்கள்

வெளி இணைப்புகள் 
 

1973 மலையாளத் திரைப்படங்கள்
இந்திய மலையாளத் திரைப்படங்கள்
சேசுநெச்சுகா

சேசுநெச்சுகா (Česnečka) என்பது செக் குடியரசு உணவு வகைகளுள் ஒன்றான, பூண்டு வடிசாறு ஆகும். இதில் ஒரு குறிப்பிட்ட மீனின் துண்டுகள், துண்டாக்கப்பட்ட உருளைக்கிழங்கு, சீரகம், மேலும் சில (caraway, marjoram) சேர்க்கப்பட்டு இருக்கும்.  குறிப்பிட்டதக்க அளவு பூண்டுகள் பயன்படுத்தப் படுகிறது. மேலும், பொரித்த ரொட்டிகளும் கலந்து பரிமாறப் படுகிறது. சில நேரங்களில் வெண்ணெய்யும், பாலாடைக் கட்டியும் பயன்படுத்தப் படுகிறது. பெரும்பாலும் இத்துடன் இறைச்சியை கலப்பதில்லை.

மேற்கோள்கள்

வெளியிணைப்புகள் 
 

பூண்டு உணவுகள்
முல்லன்பூர் கரிப்தாஸ்

முல்லன்பூர் கரிப்தாஸ் என்பது இந்திய மாநிலமான பஞ்சாபில் உள்ள எஸ். ஏ. எஸ் நகர் மாவட்டத்தில் உள்ள ஒரு நகரமாகும். இது மொகாலி, சண்டிகர் நகரங்களுக்கு வடக்கே உள்ளது. கரிப்தாஸ் கிராமம் இந்த நகரத்திற்கு அருகில் அமைந்துள்ளது.

வரலாறு 
இந்த நகரம் மன்னர் ஹத்னோரியா ராஜாவின் தளபதியான கரிப்தாசால் நிறுவப்பட்டது. இந்த நகரத்தின் முழு பெயர் "முல்லன்பூர் கரிப்தாஸ் டா". துர்க்கையின் ரூபமான ஜெயந்தி தேவி, பொதுமக்களைக் காப்பாற்றுவதற்காகக் கொடூரமான மன்னருக்கு எதிராகப் போராடுமாறு கரிப்தாஸைக் கேட்டதாகப் புராணக்கதை கூறுகிறது. கரிப்தாஸ் போரில் வெற்றி பெற்று முல்லன்பூரைத் தனது பேரரசின் முதல் கிராமமாக நிறுவினார்.

மக்கள் வகைப்பாடு 
2001 ஆம் ஆண்டு இந்திய மக்கள் தொகை கணக்கெடுப்பின்படி, முல்லன்பூர் கரிப்தாஸ் மக்கள் தொகை 6143 ஆகும். மக்கள் தொகையில் ஆண்கள் 53% ஆகவும், பெண்கள் 47% ஆகவும் உள்ளனர். முல்லன்பூர்-கரிப்தாஸ் சராசரி கல்வியறிவு விகிதம் 72% ஆகும், இது தேசிய சராசரியான 59.5% ஐ விட அதிகமாக உள்ளது. ஆண்களின் கல்வியறிவு 76% ஆகவும், பெண்களின் கல்வியறிவு 67% ஆகவும் உள்ளது. 2011 இந்திய மக்கள் தொகை கணக்கெடுப்பின்படி, 51.27 மக்கள் தொகையில் சீக்கியர்கள், 46.20% இந்துக்கள் ஆவர்.  மொகாலி பெருநகர மேம்பாட்டு ஆணையம் இந்த நகரத்தில் குறைந்த அடர்த்தி கொண்ட குடியிருப்பு திட்டத்தை கொண்டுள்ளது.

விளையாட்டு 
மகாராஜா யாதவிந்திரா சிங் பன்னாட்டுத் துடுப்பாட்ட அரங்கம் இந்த நகரத்தில் உள்ள ஒரு பன்னாட்டுத் துடுப்பாட்ட மைதானமாகும். முல்லன்பூரில் 150 ஹெக்டேர் பரப்பளவில் கோல்ஃப் மைதானத்தை உருவாக்க பஞ்சாப் அரசு திட்டமிட்டிருந்தது. மேலும் உள்ளக அரங்கு, திறந்த மைதானம் அடங்கிய விளையாட்டரங்கும் அங்கு கட்டப்படும்.

மேற்கோள்கள் 

Coordinates on Wikidata
பஞ்சாப் (இந்தியா) மாநிலத்திலுள்ள ஊர்களும் நகரங்களும்
மேற்கு இமயமலைத் தொடர்

மேற்கு இமயமலைத் தொடர் (Western Himalayas) என்பது இமயமலையின் மேற்கு பகுதியைக் குறிக்கிறது. இது இந்தியாவின் வடமேற்கு பகுதியிலும், பாக்கித்தான் நாட்டின் வடக்கிலும் உள்ளது. மிக முக்கியத்துவம் வாய்ந்த பஞ்சாப் மாநிலத்தின் சிந்து ஆறு, பியாஸ் ஆறு, செனாப் ஆறு, ஜீலம் ஆறு, ராவி ஆறு, இப்பகுதியில் தான் பிறக்கிறது. சத்லஜ் ஆறு திபெத்தில் தோன்றி, இப்பகுதியினை ஆளுமை செய்கிறது. இப்பகுதியின் முக்கிய வருமானம் வேளாண்மை, சுற்றுலா ஆகும். ஆப்பிள் உற்பத்தி மிக முக்கிய இடத்தினைப் பெறுகிறது. நெல், கோதுமை போன்றவை வேளாண்மையில் முக்கிய இடம் பெறுகிறது. சுற்றுலாவில் சிறிநகர் படகு வீடு முக்கிய இடம் வகித்து பொருளாதாரத்தை மேம்படுத்துகிறது.  அமர்நாத்,  வைஷ்ணோ தேவி ஆகிய இடங்கள் இந்து பக்தர்களுக்கு முக்கிய புனித இடங்களாகும். மணாலியின் குளிர்கால விளையாட்டுகள் இந்தியாவில் புகழ் வாய்ந்ததாகும். இங்குப் பல்வித முக்கியத்துவம் வாய்ந்த அகணிய உயிரிகள் உள்ளன.

இதையும் காணவும் 
 கிழக்கு இமயமலைத் தொடர்

மேற்கோள்கள் 

இந்தியா
இந்தியப் பகுதிகள்
திலோத்தமா சோம்

திலோத்தமா சோம் ( Tillotama Shome ) (பிறப்பு 25 ஜூன் 1979) ஓர் இந்திய நடிகை ஆவார். இவர், பல சுயாதீன திரைப்பட தயாரிப்புகளில் தனது பணிக்காக அறியப்பட்டவர். 2021 ஆம் ஆண்டில், 66வது பிலிம்பேர் விருதுகளில் சர் திரைப்படத்தில் ஒரு வீட்டுப் பணிப்பெண்ணாக நடித்ததற்காக சிறந்த நடிகைக்கான (விமர்சகர்கள்) பிலிம்பேர் விருதை வென்றார்.

ஆரம்ப கால வாழ்க்கை 
திலோத்தமா சோம், கொல்கத்தாவில் அனுபம் மற்றும் பைசாகி சோம் ஆகியோருக்கு பிறந்தார். இவரது தந்தை இந்திய வான்படையில் இருந்ததால் அவருடன் இவரும் இந்தியா முழுவதும் செல்ல வேண்டியிருந்தது.

தொழில் 
திலோத்தமா சோம், புதுதில்லி, சீமாட்டி சிறீ ராம் கல்லூரியில் சேர்ந்தார். பின்னர், அர்விந்த் கௌரின் அசுமிதா எனும் நாடகக் குழுவில் சேர்ந்தார். அவர் 2004 இலையுதிர்காலத்தில் நியூயார்க் பல்கலைக்கழகத்தின் கல்வி அரங்கில் முதுகலை திட்டத்திற்காக நியூயார்க்கிற்குச் சென்றார். பிப்ரவரி 2008 இல் விடுமுறையில் மும்பை திரும்பும்வரை அங்கேயே இருந்தார். அதன்பிறகு, நியூயார்க்கில் சில சிறந்த திட்டங்களை முடித்த பிறகு, மே 2008 இல் இந்தியா திரும்பி மும்பையில் தங்கினார்.  நியூயார்க்கில், உயர் பாதுகாப்பு அமெரிக்க சிறைச்சாலையில் இருந்த கொலைக் குற்றவாளிகளுக்கு நாடகங்களை நடத்த கற்பித்தார்.

இவர் மீரா நாயரின் மான்சூன் வெட்டிங் என்ற திரைப்படத்தில் ஆலிஸாக அறிமுகமானார், புளோரியன் கேலன்பெர்கர் இயக்கிய ஷேடோஸ் ஆஃப் டைம் ( ஷாட்டன் டெர் ஜீட் ) படத்தில் தீபாவாக நடித்தார். கிளாரி மெக்கார்த்தியின் ஆத்திரேலிய திரைப்படமான தி வெயிட்டிங் சிட்டியில் கன்னியாஸ்திரியாக நடித்தார். மகாசுவேதா தேவியின் புதினத்தை அடிப்படையாகக் கொண்ட இட்டாலோ ஸ்பினெல்லியின் கங்கோர் திரைப்படத்தில், ஒரு சமூக சேவகியாக நடித்தார். இவர் கௌசிக் முகர்ஜியின் தாஷர் தேஷி படத்திலும் பணியாற்றினார். திபாகர் பானர்ஜி இயக்கிய ஷாங்காய் என்ற இந்தி அரசியல் அதிரடித் திரைப்படத்தில் திருமதி அஹ்மதியாக நடித்தார். ஷாங்காய் ரெடிஃப், இவரது நடிப்பைப் பற்றி இவ்வாறு எழுதியது: "இந்தித் திரைப்படத்தில் திலோத்தமா சோம், இந்த ஆண்டின் மிகவும் இதயத்தை கவர்ந்த கதாபாத்திரங்களில் ஒன்றை உருவாக்கினார்".

லிட்டில் பாக்ஸ் ஆஃப் ஸ்வீட்ஸில் லாரா (மேனகா தாஸ் இயக்கியது), லாங் ஆஃப்டரில் ஜெயா (குறும்படம், ஆஃபியா நதானியேல் இயக்கியுள்ளார்) பட்டர்ஃபிளையில் மிரால் (தனுஜ் சோப்ரா இயக்கியது) இவரது மற்ற கதா பாத்திரங்களில் அடங்கும்.

கிஸ்ஸாவில் சிறுவனாக வளர்க்கப்படும் பெண்ணாக இவரது நடிப்பு ஏழாவது அபுதாபி திரைப்பட விழாவின் (ADFF) நியூ ஹொரைசன்ஸ் போட்டியில் சிறந்த நடிகைக்கான பட்டத்தை வென்றது. நார்வே நடிகை ஜூலியா வைல்ட்சுட்டுடன் இந்த பட்டத்தை பகிர்ந்து கொண்டார்.

தனிப்பட்ட வாழ்க்கை 
திலோத்தமா சோம் ஜெயா பச்சனின் மருமகன் குணால் ரோஸை மணந்தார், இதனால் இவர் ஜெயா மற்றும் அமிதாப் பச்சனின் மருமகளாகிறார்.

மேற்கோள்கள்

வெளி இணைப்புகள் 

இந்தி தொலைக்காட்சி நடிகைகள்
பிலிம்பேர் விருதுகள் வென்றவர்கள்
வங்காளத் திரைப்பட நடிகைகள்
வாழும் நபர்கள்
சுனாலி ரத்தோடு

சுனாலி ரத்தோடு (Sunali Rathod) இந்தியப் பின்னணிப் பாடகர் ஆவார். இவர் ஒரு பயிற்சி பெற்ற பாரம்பரிய பாடகியும் கூட.

தனிப்பட்ட வாழ்க்கை 
சுனாலி ரத்தோடு சனவரி 17ஆம் தேதி சோனாலி சேத் குசராத்தி குடும்பத்தில் மும்பையில் பிறந்தார். இவர் மும்பை தூய சவேரியாயர் கல்லூரியில் கல்லூரி படிப்பினை முடித்தார். இவர் இசை பயின்ற போது பஜனை பாடகர் அனுப் ஜலோட்டாவினை குடும்பத்தின் சம்மதத்திற்கு எதிராக மணந்தார். ஆனால் பின்னர் இவரை விவாகரத்து செய்து ரூப் குமார் ரத்தோட்ரை, (கைம்முரசு இணைக் கலைஞர்), பின்னணிப் பாடகர், இசை இயக்குநர் மற்றும் இசையமைப்பாளரை மணந்தார். இவர்களுக்கு சுர்சிறீ என்கிற ரீவா எனும் ற மகள் உள்ளார்.

தொழில் 
குசராத்தி இசையமைப்பாளர் சிறீ புருசோத்தம் உபாத்யாயின் வழிகாட்டுதலின் கீழ் இவர் தனது 10 வயதில் இசை நிகழ்ச்சிகளை நிகழ்த்தத் தொடங்கினார். இந்த கட்டத்தில் இவர் பண்டித இருதயநாத் மங்கேசுகருடன் அறிமுகமானார். மங்கேசுகரை இவர் தனது வழிகாட்டியாகக் கொண்டார். கிரானா இசைப் பள்ளியில் உஸ்தாத் பய்யாஸ், நியாசு அகமது கான், உசுதாத் மசுகூர் மற்றும் முபாரக் அலி கான் ஆகியோரின் கீழ் இந்தியப் பாரம்பரிய இசை பாரம்பரிய இசையின் நுணுக்கங்களையும் இவர் கற்றுக்கொண்டார். இவர் இந்தி, குசராத்தி, மராத்தி, பெங்காலி, ஆங்கிலம், தெலுங்கு போன்ற மொழிகளிலும் பாடுகிறார்.

தனது 18 வயதில், சுனாலி எச். எம். வியுடன் குசராத்தி பாடலின் முதல் பதிவை வெளியிட்டார். 1987-இல், இவர் தனது முதல் கசல் இசைத்தொகுப்பான 'அகாஸ்'ஐ வெளியிட்டார். துபாயில் பன்னாட்டு அமீரகம் மூலம் 1987-இல் சிறந்த கஜல் பாடகிக்கான விருதையும் வென்றார். கஜல், பஜன், கேயல், தப்பா மற்றும் மெல்லிசைப் போன்ற பல்வேறு வகையான இசைகளில் பாடும் திறன் பெற்றுள்ளார்.

15 ஆகத்து 2005 அன்று, சுனாலி ரத்தோடும் ரூப் குமார் ரத்தோடும் சாராபாய் & சாராபாய் என்ற தொடர் ஸ்டார் ஒன் அலைவரிசையில்  ஒளிபரப்பப்பட்டது. இவர் தனது கணவர் ரூப் குமார் ரத்தோடுடன் இணைந்து மிசன் உசுதாத் என்ற இந்திய இசை மெய்க்காட்சி நிகழ்ச்சியில் பங்கேற்று பிப்ரவரி 2008 அன்று "உசுதாத் இணை' பட்டத்தை வென்றார். கேமா சர்தேசாய், குஹூ குப்தா, சுனிதா ராவ், சிபானி காஷ்யப் மற்றும் பல கலைஞர்களுடன் இணைந்து 2011-இல் அனைத்துலக மகளிர் நாளினைக் கொண்டாடும் வகையில் அவள் வெற்றியாளர் எனும் நிகழ்ச்சியினை அமைத்தார்.

சுனாலி சமீபத்தில் ரூப் குமார் ரத்தோடு உடன் இணைந்து கல்மா என்ற சூஃபி தொகுப்பை வெளியிட்டார்.

தொலைக்காட்சியில் 
சுனாலி ரத்தோடு மற்றும் ரூப் குமார் ரத்தோடு ஆகியோர் மிசன் உசுதாத் என்ற இந்திய இசை மெய்க்காட்சி நிகழ்ச்சியில் பங்கேற்றனர். இதன் மூலம் இவர்கள் "உசுதாத் இணை" எனப் பட்டம் பெற்றனர். சாராபாய் & சாராபாய் என்ற இந்திய நகைச்சுவைத் தொலைக்காட்சித் தொடரிலும் இவர்கள் விருந்தினராகத் தோன்றினர்.

விருதுகள் 
சுனாலி ரத்தோடு தனது முதல் இசைத் தொகுப்பான 'ஆகாஸ்'க்காக 1986-இல் சிறந்த கஜல் பாடகிக்கான விருதினைப் பெற்றார்.

மேற்கோள்கள் 

வாழும் நபர்கள்
கசல் பாடகர்கள்
பெனாசு மசானி

பெனாசு மசானி (Penaz Masani) ஓர் இந்தியரா கசல் 1981-இல் பாடத் தொடங்கிய பாடகரும் 20க்கும் மேற்பட்ட இசைத்தொகுப்புகளை உருவாக்கியவரும் ஆவார்.

தொழில் 
தனது வாழ்க்கையில், 'ஷெஹ்சாடி தருணம்' என்ற எனும்  உத்தரப்பிரதேச  மாநில அரசின் விருதினை 1996ஆம் ஆண்டிலும் 2002ஆம் ஆண்டில் 'இசைக்குச் சிறந்த பங்களிப்புக்காக' 11ஆவது 'கலாகர் விருதினையும்' பெனாசு பெற்றார். பெனாசு சைடன்காம் கல்லூரியில் பட்டம் பெற்ற மசானி பின்னணி பாடகராக இசைப் பணியாற்றியுள்ளார். இவர் பாலிவுட் பாடகராக 50க்கும் மேற்பட்ட இந்தி திரைப்படங்களிலும் பத்துக்கும் மேற்பட்ட மொழிகளில் பாடியுள்ளார். இவர் இந்தியக் கலாச்சார உறவுக் குழு உதவியுடன் செருமனி தென்னாப்பிரிக்கா, நைஜீரியா, கானா, செனகல், வியட்நாம் போன்ற தொலைதூர நாடுகளில் இவர் இசை நிகழ்ச்சிகளை நிகழ்த்தியுள்ளார். தி டைம்ஸ் ஆப் இந்தியாவில் வெளியான இவரது நேர்காணல் ஒன்றில் ஆம் கி பாஸ்ம் மெய்ன் என்ற பாடல், தனது 14 வயதில் ஒலிப்பதிவு செய்யப்பட்டதாகத் தெரிவித்தார். இந்த பாடல் 1982-இல் பதிவு செய்யப்பட்டது. அதாவது இவர் 1968-இல் பிறந்தார் என்பதை இது குறிக்கிறது. இப்பாடல் தூர்தர்ஷனில் ஒளிபரப்பப்பட்டது.

விருதுகள் 
பெனாசு 26 சனவரி 2009 அன்று பத்மசிறீ விருது வழங்கி கௌரவிக்கப்பட்டார்.

மேற்கோள்கள்

வெளி இணைப்புகள் 
 பெனாஸ் மசானி வலைத்தளம்

பத்மசிறீ விருது பெற்ற கலைத் துறையினர்
பார்சி மக்கள்
வாழும் நபர்கள்
லில்லி சக்ரவர்த்தி

லில்லி சக்ரவர்த்தி, (Lily Chakraborty-பிறப்பு 15 சனவரி 1972) ஓர் இந்திய கசல் பாடகரும், பெங்காலி கவிஞரும் இசையமைப்பாளரும் ஆவார். இவரது படைப்புகளில் கல்போ குக்கோ (2009) எனும் சிறுகதை புத்தகமும் அக்காகிட்டோ (2009) மற்றும் சந்தே கபோ (2010) கவிதைப் புத்தகங்களும் அடங்கும். சக்ரவர்த்தியின் 2009 இசைத்தொகுப்பு ஜானலே-அய்-தில், இந்தியாவில் எண்ணிம முறையில் பதிவு செய்யப்பட்ட முதல் வெளியீடாகும்.

திரைப்படவியல் 

 ஜானலே-அய்-தில் 2009
 லைவ் இன் கச்சேரி 2010
 ஜக்ஜித் சிங்கிற்கு அஞ்சலி 2012
 ஹல்ச்சுல் 2013

புத்தகங்கள் 

 அக்காகிட்டோ 2009
 பாப்னா 2011
 கல்போ குக்கோ 2009
 பிரேம் 2010
 சந்தே கபோ 2010
 குக்கோ கபிதா 2011

மேற்கோள்கள்

வெளி இணைப்புகள் 

 அதிகாரப்பூர்வ இணையதளம்

இந்தியப் பெண் கவிஞர்கள்
வாழும் நபர்கள்
1972 பிறப்புகள்
கசல் பாடகர்கள்
சாந்தி கிரானந்து

சாந்தி கிரானந்து (இந்தி : शन्न्र्ना) (1932-10 ஏப்ரல் 2020) ஓர் இந்தியப் பாடகரும், பாரம்பரிய இசைக்கலைஞரும் எழுத்தாளரும் ஆவார். இவர் கசல் பாடகராகப் புலமை பெற்றவர். இவர் பேகம் அக்தர்: என் அம்மியின் கதை புத்தகத்தின் ஆசிரியர் ஆவார். இது பேகம் அக்தர் எனும் புகழ்பெற்ற கசல் பாடகரின் வாழ்க்கை வரலாற்றுப் படைப்பு.

வாழ்க்கை 
சாந்தி 1933-இல் இலக்னோவை தளமாகக் கொண்ட ஒரு சிந்தி வணிகக் குடும்பத்தில் பிறந்தார் (இப்போது இந்திய மாநிலமான உத்தரப் பிரதேசத்தில்), சாந்தி கிரானந்து 1940களில் இவரது தந்தை தனது தொழிலை இடம்மாறியபோது, பத்கண்டே இசை நிறுவனத்தில் படித்தார்.

1947ஆம் ஆண்டில் அனைத்திந்திய வானொலி லாகூரில் இவரது முதல் இசை நிகழ்ச்சி இருந்தது. மேலும் 1947ஆம் ஆண்டில் இந்தியா பிரிவினைக்குப் பிறகு இவரது குடும்பம் இந்தியாவுக்குத் திரும்பியபோது, ராம்பூரைச் சேர்ந்த உசுதாத் ஐஜாசு உசேன் கானின் பயிற்சியின் கீழ் லக்னோவில் தனது இசைப் பயிற்சியைத் தொடர்ந்தார். 1952ஆம் ஆண்டில், ஒரு வானொலி நிலையத்தின் அதிகாரி ஒருவர் பேகம் அக்தரின் கீழ் பயிற்சி பெறப் பரிந்துரைத்தார். 1957ஆம் ஆண்டில், சாந்தி பேகம் அக்தரின் கீழ் தும்ரி, தாத்ரா மற்றும் கசல் பாடுவதில் பயிற்சி பெறத் தொடங்கினார். மேலும் 1974ஆம் ஆண்டில் அக்தர் இறக்கும் வரை இந்த உறவு தொடர்ந்தது. இந்த உறவின் கதை கிரானந்தின் அக்தர், பேகம் அக்தர் தி ஸ்டோரி ஆப் மை அம்மி என்ற புத்தகத்தில் ஆவணப்படுத்தப்பட்டுள்ளது. இந்த புத்தகம் 2005-இல் வெளியிடப்பட்டது.

இந்திய அரசு தனது நான்காவது உயரிய குடிமகன் விருதான பத்மசிறீயினை 2007-இல், இவரது இந்துஸ்தானி இசை பங்களிப்புகளுக்காக வழங்கியது. இசை குறித்த இவரது  விளக்கக்காட்சிகள் தொகுக்கப்பட்டு ஒலி மென்வட்டாக வெளிவந்துள்ளன. இது அன்பின் வெளிப்பாடுகள் எனப் பெயரிடப்பட்டு மியூசிக் டுடே மூலம் வெளியிடப்பட்டுள்ளது. இலக்னோவில் வசித்து வந்த சாந்தி, பேகம் அக்தர் அபிமானி குழு இலக்னோவில் உள்ள அக்தரின் வீட்டை நினைவாக ஓர் அருங்காட்சியகமாக மாற்றுவதில் இணைந்து செயல்பட்டார். தில்லியில் உள்ள திரிவேணி கலா சங்கத்தில், தனது கடைசி தசாப்தங்களில் இசை கற்பித்து வந்தார்.

இறப்பு 
சாந்தி கிரானந்த் 10 ஏப்ரல் 2020 அன்று அரியானாவில் உள்ள குருகிராம் காலமானார்.

நூலியல்

மேலும் காண்க 

 பேகம் அக்தர்

மேற்கோள்கள்

வெளி இணைப்புகள் 
 Shanti Hiranand discography at Discogs

சங்கீத நாடக அகாதமி விருது பெற்றவர்கள்
2020 இறப்புகள்
1932 பிறப்புகள்
பத்மசிறீ விருது பெற்ற கலைத் துறையினர்
இலித்தியம் வனேடியம் பாசுபேட்டு மின்கலம்

இலித்தியம் வனேடியம் பாசுபேட்டு மின்கலம் (Lithium vanadium phosphate battery) என்பது வனேடியம் பாசுபேட்டை எதிர் மின்வாயாகப் பயன்படுத்த  முன்மொழியப்பட்ட இலித்தியம்-அயனி மின்கலமாகும். 2016 ஆம் ஆண்டு வரை இம்மின்கலம் வணிகமயமாக்கப்படவில்லை.

ஆராய்ச்சி
இலித்தியம் வனேடியம் பாசுபேட்டு, Li3V2(PO4)3 உட்பட்ட வனேடியம் பாசுபேட்டுகள் இலித்தியம் அயனி மின்கலங்களுக்கான சாத்தியமான எதிர்மின் வாய்களாக  ஆய்வு செய்யப்பட்டுள்ளன.  கரைசல் குழைமம் தயாரிப்பு முறைகளால் தயாரிக்கப்பட்ட இதே பொருள் 3.5 முதல் 4.1 வோல்ட்டு வரம்பிற்கு மேல் இலித்தியம் செருகல்/அகற்றுதலைக் காட்டியது. மூன்று நிலைகளாகச் செருகுதல்/அகற்றுதல் என்பதற்கான சான்றுகளும் இருந்தன. 

ɛ-VOPO4 சேர்மமும் ஓர் எதிர் மின்வாய் பொருளாக ஆய்வு செய்யப்பட்டு இரண்டு நிலை இலித்தியம் செருகல்/அகற்றல் செயல்முறையைக் கொண்டுள்ளது. மீநுண் கட்டமைக்கப்பட்ட ɛ-VOPO4 ஒரு சாத்தியமான ஆக்சிசனேற்ற ஒடுக்க பொருளாக ஆய்வு செய்யப்பட்டுள்ளது.

மேற்கோள்கள்

வனேடியம்
பாசுபேட்டுகள்
இலித்தியம் சேர்மங்கள்
வனேடைல் ஐசோபுரோப்பாக்சைடு

வனேடைல் ஐசோபுரோப்பாக்சைடு (Vanadyl isopropoxide) என்பது VO(O-iPr)3 (iPr = CH(CH3)2) என்ற மூலக்கூற்று வாய்பாட்டால் அடையாளப்படுத்தப்படும் ஒரு வேதிச் சேர்மமாகும். வனேடியத்தின் பொதுவான அல்காக்சைடான இச்சேர்மம் மஞ்சள் நிறத்தில் எளிதில் ஆவியாகும் நீர்மமாகக் காணப்படுகிறது. வனேடியம் ஆக்சைடுகள் தயாரிப்பதற்கு உதவம் ஒரு முன்னோடிச் சேர்மமாகவும்  ஒரு வினையாக்கியாகவும் இது பயன்படுகிறது. வனேடைல் ஐசோபுரோப்பாக்சைடு எதிர்காந்தப் பண்பை  கொண்டதாக உள்ளது. வனேடியம் ஆக்சி டிரைகுளோரைடை ஆல்க்ககாலாற் பகுப்பு வினைக்கு உட்படுத்தி இது தயாரிக்கப்படுகிறது.

VOCl3 +  3 HOCH(CH3)2   →    VO(OCH(CH3)2)3  +  3 HCl
  
தொடர்புடைய வளையபெண்டனாக்சைடு VO(O-CH(CH2)4)3 என்பது ஓர் இருபடியாகும்.  ஒரு சோடி அல்காக்சைடு ஈந்தணைவிகள் வனேடைல் ஆக்சிசனுடன் மறுபக்கத்தில் பலவீனமாக பிணைக்கப்படுகின்றன.

மேற்கோள்கள்

வனேடியம்(V) சேர்மங்கள்
ஆல்காக்சைடுகள்
சுசுவாங்பான்னாவின் வெப்பவலய தாவரவியல் பூங்கா

சுசுவாங்பான்னாவின் வெப்பவலய தாவரவியல் பூங்கா (Xishuangbanna Tropical Botanical Garden (XTBG)) என்ற தாவரவியல் பூங்கா, சீனாவின் உள்ளது. இதனை சீன அறிவியல் பேராயம் (Chinese Academy of Sciences (CAS)), 1959 ஆம் ஆண்டு மெங்கலா வட்டத்தில் (Mengla County) நிறுவியது. இதன் நிலப்படக் குறியீடு  21º55' N, 101º15'E ஆகும். இப்பூங்காவின் பரப்பளவு 1125 ha ஆகும். இங்கு பூமியின் வெப்ப வலயத்திலுள்ள 301 குடும்பங்களின்;, 2110 பேரினங்களின்; 13,000 இனங்கள், 35 விதமான வளர்நிலை சூழிடங்கள் உருவாக்கப்பட்டு பாதுகாத்து வளர்க்கப்படுகின்றன.  இவ்விடத்தில் 338 பணியாளர்கள் உள்ளனர். அவர்களில் 164 அறிவியல் ஆய்வாளர்களும், இதற்குரிய நுட்பவியலாளர்களும் அடங்கியுள்ளதாகக் கூறுவர். மேலும், ஏறத்தாழ 101 மூத்த அறிவியல் ஆய்வாளர்கள், 240 முதுநிலை பட்டதாரிகள் இப்பூங்காவின் மேம்பாடுகளுக்கு செயற்படுகின்றனர். 698 அறிவியல் ஆய்வுத்திட்டங்கள் நடைபெற்றுள்ளன. அவற்றில் 13 திட்டங்கள் விருதுகளைப் பெற்றுள்ளன. இவற்றினைச்சார்ந்து 60 நூல்களும், 829 அறிவியல் ஆய்வு அறிக்கைகளும் வெளியிடப்பட்டுள்ளன.

மேற்கோள்கள்

வெளியிணைப்புகள் 
இப்பூங்காவின் இணையதளம்
Kunming Branch of CAS

ஆசியாவின் உலர்தாவரகங்கள்
நந்திவர்மன் (திரைப்படம்)

நந்தி வர்மன் (Nandhi Varman) என்பது 2023ஆம் ஆண்டு இந்தியத் தமிழில் வெளிவந்த இயற்கைக்கு அப்பாற்பட்ட பரபரப்பூட்டும் புதிர் திரைப்படமாகும். இப்படத்தை ஜி. வி. பெருமாள் வரதன் எழுதி இயக்கியிருந்தார். இதில் சுரேஷ் இரவி, ஆஷா வெங்கடேஷ் ஆகியோர் முக்கிய வேடங்களில் நடித்திருந்தனர். ஏ. கே. பிலிம் பேக்டரி என்ற பெயரில் அருண் குமார் தனசேகர் இப்படத்தை தயாரித்தார். ஜெரார்ட் பெலிக்ஸ் இசையமைத்த இப்படத்திற்கு ஆர். வி. சியோன் முத்து ஒளிப்பதிவு செய்திருந்தார். இப்படம் 2023 திசம்பர் 29 அன்று வெளியிடப்பட்டது.

நடிகர்கள் 
 குரு வர்மனாக சுரேஷ் இரவி
 இலக்கியாவாக ஆஷா வெங்கடேஷ்
 போஸ் வெங்கடாசலமாக போஸ் வெங்கட்
 சக்கரவர்த்தியாக நிழல்கள் இரவி
 தர்மராஜாக கஜராஜ்
 பழனிவேல் இராயனாக மீசை இராஜேந்திரன்
 ஜே. சி. பி. மணியாக ஆடுகளம் முருகதாஸ்
 டிரவுசராக அம்பானி சங்கர்
 கோதண்டமாக கோதண்டம்
 எஸ். வி. பசுபதியாக ஜெயம் எஸ். கே. கோபி

பாடல்கள் 
இத்திரைப்படத்திற்கு ஜெரார்ட் பெலிக்ஸ் இசையமைத்திருந்தார்.
 அடியே அடியே-பிரதீப் குமார், பத்மஜா சீனிவாசன்
 ஈசனே-அந்தோனி தாசன்

வரவேற்பு 
டைம்சு நவின் விமர்சகர் ஒருவர் ஐந்தில் மூன்று நட்சத்திரங்களை வழங்கியதுடன், "வளிமண்டல கதைசொல்லலும், இயற்கைக்கு அப்பாற்பட்ட கூறுகளாலும் ஈர்க்கப்பட்டவர்களுக்கு இத்திரைப்படம் பார்ப்பதற்கு மதிப்புள்ளது" என்று குறிப்பிட்டார்.
டைம்ஸ் ஆஃப் இந்தியாவின் விமர்சகர் 2.5/5 நட்சத்திரங்களை கொடுத்து, "உலகைக் கட்டியெழுப்புவது பாராட்டத்தக்கது என்பதால் நந்திவர்மன் உங்களுக்கான படம்" என்று கூறினார்.

மேற்கோள்கள்

வெளி இணைப்புகள் 
 நந்திவர்மன் திரைப்படம் 

2023 தமிழ்த் திரைப்படங்கள் 
இந்தியத் தமிழ்த் திரைப்படங்கள்
நிழல்கள் ரவி நடித்த திரைப்படங்கள்
சிரோம் இந்திரா

சிரோம் இந்திரா(Chirom Indira)என்று அழைக்கப்படும் க்ஷேத்ரிமாயும் இந்திரா தேவி ஓர் இந்திய தொழிலதிபர், வடிவமைப்பாளர் மற்றும் சமூக சேவகர் ஆவார்.

வாழ்க்கை 
சிரோம் தேவி மணிப்பூரின் மேற்கு இம்பால்  மாவட்டத்தில் பிறந்தார். இவருடன் பிறந்த ஆறு  குழந்தைகளில், இவர் முதலில் பிறந்தவர்.  இவர் அரசியல் அறிவியலில் பட்டதாரி ஆவார். இவர் குவாஹாட்டியில் உள்ள இந்தியன் இன்ஸ்டிடியூட் ஆஃப் ஹார்டுவேர் டெக்னாலஜியில் நெசவுத் தொழிலை படித்தார். மேலும் இவரது முதல் வேலை 1994 இல் கோஎன்கா நூற்பு ஆலையில் (GOENKA) இருந்தது.

2003 ஆம் ஆண்டு இவர், தனது  கணவருடன் சேர்ந்து கைத்தறி உற்பத்திப் பொருட்களுக்கான ஏற்றுமதி நிறுவனத்தை தொடங்கினார். 

2015 ஆம் ஆண்டில், ஜவுளி அமைச்சகம் இவரது பணியை அங்கீகரித்தது. மேலும்,  கைத்தறி தயாரிப்புகளின் வடிவமைப்பு மேம்பாட்டிற்கான தேசிய விருதைப் பெற்ற முதல் இந்தியர் என்ற பெருமையைப் பெற்றார். 

சர்வதேச மகளிர் தினத்தன்று சிரோம் தேவிக்கு கைத்தறி நெசவுத் துறையில் பங்களித்ததற்காக  நாரி சக்தி விருது  வழங்கப்பட்டது    புது தில்லியில் உள்ள குடியரசுத் தலைவர் மாளிகையில் ( ராஷ்டிரபதி பவன் ) குடியரசுத் தலைவர் ராம்நாத் கோவிந்த் இந்த விருதை வழங்கினார், இந்தியப் பிரதமர் நரேந்திர மோடி மற்றும் பெண்கள் மற்றும் குழந்தைகள் மேம்பாட்டுத் துறை அமைச்சர் மேனகா சஞ்சய் காந்தி ஆகியோரும் கலந்து கொண்டனர். அந்த ஆண்டு இவருடன் சேர்த்து, சுமார் 30 பேர் மற்றும் ஒன்பது நிறுவனங்கள் கௌரவிக்கப்பட்டனர், பங்குபெற்ற அனைவரும் விருதுடன்,  பரிசு தொகையாக தலா $ 100,000 பெற்றனர்.   அன்றைய தினம் கௌரவிக்கப்பட்ட மற்றொரு நபர், ஜவுளித்துறையில் சிறந்து விளங்கிய மது ஜெயின் ஆவார்.  அந்த விருதின் அதே நாளில், பதினைந்து பெண்கள் வுமன் டிரான்ஸ்ஃபார்மிங் இந்தியா விருதைப் பெறுவதற்கான பரிந்துரைகள் திறக்கப்பட்டன. அதில் இவரது பெயர்  பரிந்துரைக்கப்பட்டது. மேலும்,  அந்த ஆண்டின் பிற்பகுதியில் அந்த விருது வழங்கப்பட்டது. 

2018 ஆம் ஆண்டளவில் இவர் 1992 இல் உருவாக்கப்பட்ட "அனைத்திந்திய கைத்தறி வாரியத்தின்"  உறுப்பினர் ஆனார்.  இருப்பினும் 2020 இல் வாரியம் கலைக்கப்பட்டது, ஏனெனில் அந்த திட்டம் போதுமான அளவு பலனளிக்கவில்லை.

மேற்கோள்கள் 

நாரி சக்தி விருது பெற்றவர்கள்
மணிப்பூர் நபர்கள்
வாழும் நபர்கள்
கிராசுநோயார்சுக்

கிராசுநோயார்சுக் (Krasnoyarsk) என்ற நகரம், இரசியாவின் பெரிய நகரங்களில் ஒன்றாகும். இந்நகரத்தின் பரப்பளவு  ஆகும். இப்பரப்பளவில் இதன் புறநகரப் பகுதிகளும், இங்கு ஓடும் ஆறும் அடங்குகிறது. அரசு மேலாண்மை அலுவலகங்களும், கல்விக்கூடங்களும், சுற்றுலா இடங்களும் அதிகமுள்ள நகரமாகவும் இது திகழ்கிறது. இந்நகரம் ஆகத்து 19, 1628ஆம் ஆண்டு இரசியாவின் எல்லை நகரமாக அடித்தளமிடப்பட்டது. எனவே, பல வரலாற்று புகழ் மிக்க இடங்களும் காணப்படுகின்றன. உருசியா நாட்டிலேயே அதிக அளவு அலுமினிய உற்பத்தியை, இந்நகரமே செய்கிறது.

இரட்டை நகரம்
கிராசுநோயார்சுக் நகரம்,  இரட்டை நகரம் ஆகும். இந்நகரத்துடன் இணைந்து கலாச்சாரங்களைப் புரிந்து கொண்ட நகரங்கள் கீழே தரப்பட்டுள்ளது.

 Heihe, சீனா (1999)
 Istaravshan, தஜிகிஸ்தான் (2000)
 Sault Ste. Marie, ஒன்றாரியோ, கனடா (2002)
 உலான் பத்தூர், மங்கோலியா (2003)
 சமர்கந்து, உசுபெக்கிசுத்தான் (2003)
 Oneonta நியூயார்க், அமெரிக்க ஐக்கிய நாடுகள் (2004)
 Cremona, இத்தாலி (2006)
 Žilina, சிலோவாக்கியா (2013)
 சாங்ச்சன், சீனா (2014)
 Manzhouli, சீனா (2017)

கூட்டுறவு ஒப்பந்தம் 
     கசக்கஸ்தான் நகரமான கோக்சிடா (Kokshetau)(2022) கூட்டுறவு ஒப்பந்தம் போடப்பட்டது. உருசியா

குறிப்புகள்

மேற்கோள்கள்
சேர்மௌலா

சேர்மௌலா (Chermoula (பேர்பெர் மொழி: tacermult அல்லது tacermilt, )  அல்லது charmoula என்பது பூண்டு உணவு வகைகளில் ஒன்றாகும். இது அல்சீரியா, லிபியா, மொரோக்கோ, தூனிசியா உணவு முறை ஆகும். இது பாரம்பரிய மீன் உணவு ஆகும். கடல் உணவு கலந்து தயாரிக்கும் பாரம்பரியம் உள்ளது என்றாலும் இறைச்சி அல்லது காய்கறிகள் சேர்த்தும் சமைக்கப்படுகிறது. இலத்தீன் அமெரிக்க உணவான 'சிமிசூறி' (chimichurri) உணவு போல உள்ளது.

சேர்வைகள் 
இந்த உணவில், வெள்ளைப்பூண்டு, சீரகம், கொத்தமல்லி, எண்ணெய், எலுமிச்சை, உப்பு, பதப்படுத்தப்பட்ட பழங்கள், எலுமிச்சை, வெங்காயம், மிளகு, குங்குமப்பூ, சில மூலிகைகள் ஆகியன, இவ்வுணவில் சேர்க்கப்படுகின்றன.

வகைகள் 
குறிப்பிட்ட வாழிடங்களின் பழக்கவழக்கங்களைப் பொறுத்து இதன் வகைகள் வேறுபடுகின்றன. குறிப்பாக [[தூனிசியா]வில் ஈகைத் திருநாள் அன்று, உப்பு கலந்த மீனோடு சமைக்கப்படுகிறது . இந்த உணவு இடங்களுக்கு ஒப்ப உலர்திராட்சை, வெங்காயம் கலந்து இடலை எண்ணெய்யுடன் சமைக்கப்படுகிறது. நறுமணப் பொருட்களாக கிராம்பு, சீரகம், chili, மிளகு, இலவங்கப்பட்டை கலந்து செய்யப்படுகிறது.

மேற்கோள்கள் 

பூண்டு உணவுகள்
சுவைப்பொருட்கள்
கருநாடக இசைப் பாடகர்களின் பட்டியல்

கருநாடக சங்கீத பாடகர்களின் பட்டியல் (List of Carnatic singers) என்பதுகருநாடக இசைப் பாடகர்களின் பட்டியல் ஆகும். கருநாடக இசை என்பது தென்னிந்தியாவின் பாரம்பரிய இசை ஆகும். பின்வரும் பட்டியல்கள் பரவலாக அங்கீகரிக்கப்பட்ட கச்சேரி கலைஞர்களின் பட்டியல் ஆகும்.

பாடகர்கள் - 1800க்கு முன் பிறந்தவர்கள் 
 தர்ம ராஜா கார்த்திகைத் திருநாள் இராமவர்மன் (1724)
 தியாகராஜர், பிறப்பு (1767)
 இரவிவர்மன் தம்பி (1782)
 கோவிந்த மாரார், (1798) பிறந்தார். எந்தரோ மகானுபாவுலு மாரர் பாடுவதைக் கேட்ட பிறகு தியாகராஜரால் பாடப்பட்டது.

பாடகர்கள்-1801 மற்றும் 1900க்கு இடையில் பிறந்தவர்கள்

பாடகர்கள்-1901 மற்றும் 1925க்கு இடையில் பிறந்தவர்கள்

பாடகர்கள்-1926 மற்றும் 1950க்கு இடையில் பிறந்தவர்கள்

1951 மற்றும் 1975க்கு இடையில் பிறந்த பாடகர்கள்

1976 மற்றும் 2000க்கு இடையில் பிறந்த பாடகர்கள்

பாடகர்கள்-2000க்குப் பிறகு பிறந்தவர்கள் 

 ராகுல் வெல்லல், பிறப்பு 2007

பிற பாடகர்கள்

மேற்கோள்கள் 

கருநாடக இசைப் பாடகர்கள்
அர்டீபிலக்சு ஓர்டென்சிசு

அர்டீபிலக்சு ஓர்டென்சிசு (தாவரவியல் பெயர்: Atriplex hortensis, ஆங்கிலம்:  garden orache, red orache, orache (; அல்லது orach), mountain spinach, French spinach, அல்லது arrach,) என்பது பூக்கும் தாவரம் ஆகும். இத்தாவரம் அமராந்தேசியே என்ற தாவரவியல் குடும்பத்தின் கீழ் அமைந்துள்ளது. இது பசளியைப் போன்றதொரு கீரை ஆகும். மிதவெப்ப வலயத்தில் இது வளரும் இயல்புடையது. இது வருடம் முழுவதும் வளரும் தாவரமாகும். தண்டு நேராகவும், கிளைகளுடன் காணப்படுகின்றன. இதன் உயரம் 2 முதல் 6 அடிகள் வரை வளர்கிறது. இதன் இலைகள் ஒரே மாதிரியாக இருப்பதில்லை. இதன் சுவை சற்று புளிப்பாக இருக்கும். இலைகள் சூழ்நிலையின் வெப்பத்திற்கு ஏற்ப பச்சை நிறமாகவும், இளஞ்சிவப்பாகவும் காணப்படுகின்றன. பூக்கள் சிறியதாக உள்ளன. விதைகள் கருநிறத்தில் இருக்கும். இக்கீரையின் ருசி பசளி போன்றும், சற்று உப்புச்சுவையுடனும் இருக்கும்.

மேற்கோள்கள் 

ஆசியத் தாவரங்கள்
கீரைகள்
ஐரோப்பியத் தாவரங்கள்
தகவற்பெட்டி மேம்பாடு தேவைப்படும் தாவரவியல் கட்டுரைகள்
நாவற்காடு

நாவற்காடு என்பது இலங்கையில் வட மாகாணத்தின் யாழ்ப்பாண மாவட்டத்தில் அமைந்துள்ள ஒரு கிராமம் ஆகும். இது தென்மராட்சி பிரதேச செயலாளர் பிரிவில் அமைந்துள்ளது. இது கொடிகாமத்திற்கு வடக்கே சுமார் 6 கிலோமீட்டர் தூரத்தில் அமைந்துள்ளது.

மேற்கோள்கள்

வெளி இணைப்புகள் 

தொகைமதிப்பு மற்றும் புள்ளிவிபரத் திணைக்களம், இலங்கை

யாழ்ப்பாண மாவட்டத்திலுள்ள ஊர்களும், நகரங்களும்
வனேடியம்(II) குளோரைடு

வனேடியம்(II) குளோரைடு (Vanadium(II) chloride) என்பது  VCl2 என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். அதிக அளவுக்கு ஒடுக்கமடைந்த வனேடியம் குளோரைடாக இச்சேர்மம் கருதப்படுகிறது. ஆப்பிள் பச்சை நிறத்தில் காணப்படும் இச்சேர்மம் நீரில் கரைந்து ஊதா நிறக் கரைசலைக் கொடுக்கிறது..

தயாரிப்பு
வனேடியம் முக்குளோரைடை வெப்பச் சிதைவுக்கு உட்படுத்துவதன் மூலம் வனேடியம்(II) குளோரைடு சேர்மத்தை தயாரிக்க இயலும்:

2 VCl3 → VCl2 + VCl4

வனேடியம்(II) குளோரைடு நீரில் கரைந்து ஊதாநிற [V(H2O)6]2+ என்ற வாய்பாடு கொண்ட அறுநீரயனியைக் கொடுக்கிறது. இந்த நீரயனியை ஆவியாக்கினால் [V(H2O)6]Cl2 என்ற வாய்பாடு கொண்ட படிகங்களைக் கொடுக்கிறது. 

வனேடியம்(II) குளோரைடு கரிம வேதியியலில் ஒரு சிறப்புக் குறைக்கும் பொருளாகப் பயன்படுத்தப்படுகிறது. ஒரு நீரிய கரைசலாக, இது வளையயெக்சைல்நைட்ரேட்டை வளையயெக்சனோனாக மாற்றுகிறது. பீனைல் அசைடையும்  அனிலினாகக் குறைக்கிறது.

கட்டமைப்பு
திண்மநிலையிலுள்ள VCl2 ஆனது எண்முக ஒருங்கிணைப்பு வடிவவியலுடன் காட்மியம் அயோடைடு கட்டமைப்பை ஏற்றுக்கொள்கிறது. VBr2 மற்றும் VI2 ஆகியவை  கட்டமைப்பு ரீதியாகவும் வேதியியல் ரீதியாகவும் வனேடியம்(II) குளோரைடு சேர்மத்தை ஒத்திருக்கின்றன. ஆனால் இவையனைத்தும் Cr(III) போன்ற நாற்கூட்டு அடிநிலையில் d3 உள்ளமைவைக் கொண்டிருக்கின்றன.

மேற்கோள்கள்

வனேடியம்(II) சேர்மங்கள்
உலோக ஆலைடுகள்
குளோரைடுகள்
மரியா அகமது தீதி

மரியா தீதி (Mariya Didi) (பிறப்பு ஆகஸ்ட் 18,1962) மாலைத்தீவுகளின் பாரிஸ்டரும் அரசியல்வாதியும் ஆவார். இவர் மாலைத்தீவுகளின் பாதுகாப்பு அமைச்சராக பணியாற்றினார். 2018 தேர்தலின் போது அரசுத் தலைவர் இப்ராகிம் முகமது சோலிகின் பிரச்சார மேலாளராக இருந்த பிறகு, இவர் நாட்டின் முதல் பெண் பாதுகாப்பு அமைச்சராக நியமிக்கப்பட்டார்.[1]

மரியா தீதி, பாதுகாப்பு அமைச்சராக தனது துறையில் தேசிய பாதுகாப்புப் படை, தேசிய பயங்கரவாத எதிர்ப்பு மையம், தேசிய பேரிடர் மேலாண்மை ஆணையம், மாலைத்தீவுகளின் சுங்கச் சேவை,  மாலைத்தீவுகளின் குடிவரவு, விமானப் பாதுகாப்பு, ஆட்கடத்தல் தடுப்பு பு, மற்றும் மாலைத்தீவுகளின் நீர்வளச் சேவை போன்ற முக்கிய துறைகளை மேற்பார்வையிடுகிறார்.

ஆரம்பகால வாழ்க்கை மற்றும் தொழில்

கல்வி 
மரியா தீதி இங்கிலாந்தின் வேல்ஸில் உள்ள அபெரிஸ்ட்வித் பல்கலைக்கழகத்தில் சட்டத்தில் முதுகலைப் பட்டம் பெற்றுள்ளார். இவர் இங்கிலாந்தில் தனது தொழில்முறை தகுதிகளை முடித்தார். இங்கிலாந்து மற்றும் வேல்ஸ் வழக்கறிஞர்கள் சங்கத்திற்கு அழைக்கப்பட்ட முதல் இரண்டு பாரிஸ்டர்களில் இவரும் ஒருவர். இங்கிலாந்தின் புகழ்பெற்ற கிரேஸ் விடுதியின் பாரிஸ்டர் ஆனார். பிரிஸ்டலில் உள்ள ஆல்பியன் சேம்பர்ஸில் தனது மாணவர் படிப்பை முடித்தார்.

மரியா தீதி முகமது அமீர் என்பவரை மணந்தார். இவர்களுக்கு ஒரு மகள் மற்றும் இரண்டு மகன்கள் உள்ளனர்.

தொழில் 
மாலைத்தீவுகளின் சட்டம்னற அமைப்பின் முன்னாள் உறுப்பினரும், முன்னணி மனித உரிமை ஆர்வலருமான மரியா தீதி மாலைத்தீவுகளின் முதல் பெண் வழக்கறிஞரும் ஆவார். தொடர்ந்து 4 முறை சட்டமன்ற  உறுப்பினராக தேர்ந்தெடுக்கப்பட்ட இவர், 2008 அரசியலமைப்பின் வரைவுக் குழுவில் அமர்ந்தார். 2007 ஆம் ஆண்டில், மாலைத்தீவுகளில் ஜனநாயகம் , மனித உரிமைகள் மற்றும் பெண்களின் உரிமைகளை மேம்படுத்தும் பணிக்காக இவர் ஆற்றிய பங்களிப்பை அங்கீகரிக்கும் வகையில், அமெரிக்க வெளியுறவுத்துறை செயலாளரால் இவருக்கு சர்வதேச வீரதீரப் பெண்கள் விருது வழங்கப்பட்டது.

மாலைத்தீவுகளின் மிகப்பெரிய அரசியல் கட்சியான மாலைத்தீவுகள் ஜனநாயகக் கட்சியின் தலைவராக மரியா தீதி தேர்ந்தெடுக்கப்பட்டார். இவரது தலைமையின் கீழ், 2008 இல் மாலைத்தீவில் நடைபெற்ற பல கட்சி ஜனநாயக அதிபர் தேர்தலில் கட்சி வெற்றி பெற்றது. தேர்தல் வெற்றி முந்தைய 30 ஆண்டுகால சர்வாதிகார ஆட்சிக்கு முற்றுப்புள்ளி வைத்து, மாலைத்தீவுகளில் ஜனநாயகத்தை நிறுவியது.

மாலைத்தீவுகள் தேசிய பாதுகாப்பு படையின் 130 ஆண்டுகால நீண்ட வரலாற்றில் எந்த நேரத்திலும், அதன் ஆலோசனைக் குழுவில் பெண் உறுப்பினர்களே இல்லை. மரியா தீதி லெப்டினன்ட் கர்னல்களின் உறுப்பினர்களை அனுமதிக்க சபையின் மறுசீரமைப்பைத் தொடங்கினார். அதன் பிறகு முதல் முறையாக 2 பெண் லெப்டினன்ட் கர்னல்களை படையில் நியமித்தார். 3 பெண் அதிகாரிகள் லெப்டினன்ட் கர்னல் பதவிக்கு உயர்த்தப்பட்டதைத் தொடர்ந்து, தேசிய பாதுகாப்பு படையின் முடிவெடுக்கும் உயர் மட்டத்தில் பெண் பிரதிநிதித்துவத்தை உறுதி செய்வதற்கான ஒரு பணியின் ஒரு பகுதியாக இந்த நடவடிக்கைகள் எடுக்கப்பட்டன.

கோவிட் பெருந்தொற்று 

அதிபர் இப்ராகிம் முகமது சாலியின் வழிகாட்டுதலின் கீழ், 2020 ஆம் ஆண்டின் தொடக்கத்தில் மாலைத்தீவு அரசாங்கத்தின் கோவிட்-19 தடுப்பு முயற்சியின் முன்னணி முகமாக மரியா தீதி மாறினார். பொது சுகாதார அவசரநிலை முதன்முதலில் அறிவிக்கப்பட்ட மார்ச் 2020 முதல், அது குறைக்கப்படும் வரை ஜூலை தொற்றுநோயைச் சமாளிக்க நாடு முழுவதும் பல வசதிகளை அமைப்பதை மேற்பார்வையிட்டார்.

மேற்கோள்கள் 

வாழும் நபர்கள்
1962 பிறப்புகள்
வனேடியம்(II) புளோரைடு

வனேடியம்(II) புளோரைடு (Vanadium(II) fluoride) என்பது  VF2 என்ற மூலக்கூற்று வாய்பாட்டால் விவரிக்கப்படும் ஒரு கனிம வேதியியல் சேர்மமாகும். நீலநிற படிகங்களாக இச்சேர்மம் உருவாகிறது.

தயாரிப்பு
1150 பாகை செல்சியசு வெப்பநிலையில் ஐதரசன் புளோரைடு வாயுச் சூழலில் ஐதரசனை உபயோகித்து வனேடியம் முப்புளோரைடை குறைத்தல் வினைக்கு உட்படுத்துவதன் மூலம் வனேடியம்(II) புளோரைடை உற்பத்தி செய்யலாம்:

2 VF3 + H2 -> 2 VF2 + 2 HF

பண்புகள்

இயற்பியல் பண்புகள்
வனேடியம்(II) புளோரைடு நாற்கோணகப் படிக அமைப்பில் P42/mnm (எண். 136) என்ற இடக்குழுவுடன்   a = 480.4 பைக்கோமீட்டர் மற்றும் c = 323.7 பைக்கோமீட்டர் என்ற அணிக்கோவை அளவுரு மாறிலிகளுடன் படிகமாகிறது.

வேதிப் பண்புகள்
வனேடியம்(II) புளோரைடு ஒரு வலுவான குறைக்கும் முகவராகும். இது மெக்னீசியம் ஐதராக்சைடு  முன்னிலையில் நைட்ரசனை ஐதரசீனாகக் குறைக்கிறது.

தண்ணீரில் கரைந்து [V(H2O)6]2+ அயனிகளாக மாறுகிறது.

V2+ + 6 H2O → [V(H2O)6]2+

மேற்கோள்கள்

வனேடியம்(II) சேர்மங்கள்
புளோரைடுகள்
மகாராஜா யாதவீந்திர சிங் பன்னாட்டுத் துடுப்பாட்ட அரங்கம்

மகாராஜா யாதவீந்திர சிங் பன்னாட்டுத் துடுப்பாட்ட அரங்கம் இந்தியாவின் பஞ்சாப்பில் முல்லன்பூரில் உள்ள ஒரு துடுப்பாட்ட அரங்கம் ஆகும். இது 2021ஆம் ஆண்டு கட்டப்பட்டது. 2010இல் பஞ்சாப் துடுப்பாட்டச் சங்கம், மொகாலியிலுள்ள முல்லன்பூரில் பன்னாட்டுத் தரத்திலான மைதானம் அமைக்கப்படும் என அறிவித்தது. இது 41.95 ஏக்கர் பரப்பளவில் ரூபா 230 கோடி செலவில் அமைக்கப்பட்டது.

மேற்கோள்கள்
வனேடியம்(II) சல்பேட்டு

வனேடியம்(II) சல்பேட்டு (Vanadium(II) sulfate) என்பது VSO4(H2O)x என்ற பொது மூலக்கூற்று வாய்பாட்டால் விவரிக்கப்படும்  கனிம வேதியியல் சேர்மங்களை குறிக்கும். வாய்பாட்டில் உள்ள x இன் மதிப்பு  0 ≤ x ≤ 7 என்று மாறுபடும். பொதுவாக அறுநீரேற்று இயற்கையில் காணப்படுகிறது. ஊதா நிறத்தில் திண்மப் பொருளாகக் காணப்படும் இச்சேர்மம் நீரில் கரைந்து நீரயணி அணைவு காற்று உணர்திறன் கரைசல்களைக் கொடுக்கிறது. [Mg(H2O)6]SO4 சேர்மத்துடன் இது சமவுருவத்துடன் காணப்படுகிறது. [V(H2O)6]3+ அயனியிலுள்ள V-O பிணைப்பின் பிணைப்பு நீளம் 191 பைக்கோமீட்டருடன் ஒப்பிடும்போது, V-O தூரம் [V(H2O)6]SO4 சேர்மத்தில் உள்ள V-O பிணைப்பின் பிணைப்பு நீளம் 212 பைக்கோமீட்டர்  ஆகும். ஏறக்குறைய 10% நீளமானது குறைந்த மின்னூட்டத்தின் விளைவைப் பிரதிபலிக்கிறது.  மின்னியல் ஈர்ப்பும் பலவீனமடைகிறது.   

வனேடியம்(II) சல்பேட்டின் எழுநீரேற்றும் படிகமாக்கப்பட்டுள்ளது. கந்தக அமிலத்தில் கரைக்கப்பட்ட வனேடைல் சல்பேட்டை மின்னாற்பகுப்பு ஒடுக்க வினைக்கு உட்படுத்தினால் இந்த எழுநீரேற்று உருவாகிறது.  படிகங்களில் கூடுதலான நீர் படிகங்களுடன் [V(H2O)6]2+ மையங்கள் காணப்படுகின்றன. பெரசு சல்பேட்டு எழுநீரேற்றை ஒத்த சேர்மமாக வனேடியம்(II) சல்பேட்டின் எழுநீரேற்று திகழ்கிறது.. வனேடசு அம்மோனியம் சல்பேட்டு ((NH4)2V(SO4)2·6H2O)) இதனுடன் தொடர்புடைய சேர்மமாக உள்ளது. தட்டனின் உப்பு என அறியப்படும் இவ்வுப்பு பெரசு அம்மோனியம் சல்பேட்டை ஒத்ததாக உள்ளது.

மேற்கோள்கள்

வனேடியம்(II) சேர்மங்கள்
சல்பேட்டுகள்
குழந்தைக் கவிராயர் 1

முதலாம் குழந்தைக் கவிராயர் கிபி 18ஆம் நூற்றாண்டைச் சேர்ந்த புலவர். அப்போதைய இராமநாதபுரம் மாவட்டம் தற்போதைய சிவகங்கை மாவட்டம் மிதிலைப்பட்டியைச் சேர்ந்தவர். இவரது தந்தை மங்கைபாகக் கவிராயர் ஆவர்.

இருப்பிடம் 
இவருடைய முன்னோர்கள் தொண்டை நாட்டில் உள்ள மாமல்லபுரத்தில் இருந்தவர்கள். இவர்களின் பூர்வீகம் சிதம்பரம் அருகில் உள்ள மல்லையூர் என்கிற கொல்லிமலை என்கிற கருத்தும் முன்வைக்கப்படுகிறது. முன்னோரில் ஒருவரான சிற்றம்பலக் கவிராயர் என்பவர் வெங்களப்ப நாயக்கர் என்பவர் மீது ஒரு குறவஞ்சி பாடி மிதிலைப்பட்டியை மடப்புறமாகப் பெற்றார். பிறகு அங்கேயே இவர் மரபினர் வாழ்ந்து வந்தனர்.

புலமை 
இவரது தந்தையாகிய மங்கைபாகக் கவிராயர் நத்தம் பெரு நிலக்கிழாராகிய இம்முடிலிங்கைய நாயகர் மகனார் சொக்க லிங்க நாயக்கர் மீது வருக்கக் கோவை என்னும் நூலைப்பாடி பூசாரிப்பட்டி என்னும் ஊரைப் பெற்றார். ஒருமுறை, தாண்டவராயப்பிள்ளை இவருக்கு ஆயிரங்கலம் நெல் நன்கொடை வழங்கியதாகத் தெரிகிறது. இவர் தாண்டவராயப்பிள்ளையின் தமையன் இராமகிருஷ்ணப் பிள்ளையையும், நத்தம் பெருநிலக்கிழாரையும், புதுக்கோட்டை அரசர் திருமலைத் தொண்டைமானையும் தனிப்பாடல்களால் பாடியுள்ளார்.

ஒருமுறை, இவர் நத்தம் பெருநிலக்கிழாரிடம் சென்று விட்டுத் தம் பல்லக்கில் ஏறி சிங்கம் பிடாரி (சிங்கம்புணரி) என்னும் ஊர் வழியாக வந்தார். அடுத்த ஊருக்குச் செல்ல எண்ணிய சில அந்தணப் பெண்கள் அப்பல்லக்கைத் தொடர்ந்தனர். பல்லக்குச் சிறிது முந்தவே கள்வர்கள் அந்தணப் பெண்களை வழிமறித்துத் துன்பப்படுத்தி நகைகள் தாலி முதலிய வற்றைக் கைப்பற்றினர். துயரம் அடைந்த அப்பெண்டிர் நடந்ததைக் கவிராயரிடம் கூறினர். கவிராயர் அவ்வூரில் உள்ள ஐயனார் மீது அண்டர் தொழும்' என்று தொடங்கும் செய்யுளைப் பாடினார். உடனே ஐயனார் அருளால் கள்வர்களுக்குக் கண்பார்வை இல்லாமல் போய்விட்டது என்றும், அவர்கள் அச்சமடைந்து திருடிய நகைகளை அவ்வூர் அதிகாரியிடம் கொடுத்துப் பிழைபொறுக்க வேண்டினர் என்றும் கூறுவர்.

எழுதிய நூல்கள் 
மான்விடுதூது, தனிப்பாடல்கள். இது சிவகங்கைச் சமத்தானப் பிரதானியான தாண்டவராயப் பிள்ளை மீது பாடப் பெற்றது.

மேற்கோள்கள்

மிதிலைப்பட்டிக் கவிராயர்கள்
18 ஆம் நூற்றாண்டுப் புலவர்கள்